b'\n_START_ARTICLE_\nBiologisk medisin\n_START_SECTION_\n\xc3\x85rsaksrettet behandling\n_START_PARAGRAPH_\nIf\xc3\xb8lge all moderne medisinsk tenkning ligger to hoved\xc3\xa5rsaker til grunn for sykdom eller manglende helse, nemlig arv og milj\xc3\xb8. Milj\xc3\xb8faktorer er kosthold, fysisk milj\xc3\xb8 og psykisk milj\xc3\xb8. \xc3\x85 sikre at kostholdet er n\xc3\xa6ringsrikt og fritt for forurensninger, er grunnleggende innen biologisk medisin. Det samme gjelder for vann og luft._NEWLINE_Dette grunnleggende syn p\xc3\xa5 sykdommenes \xc3\xa5rsaker aksepteres i teorien b\xc3\xa5de av biologisk medisin og skolemedisin. Det er imidlertid stor forskjell i praksis. De som praktiserer biologisk medisin, tillemper disse prinsipper i sine fors\xc3\xb8k p\xc3\xa5 \xc3\xa5 helbrede og forebygge. Ogs\xc3\xa5 de som legger vekt p\xc3\xa5 forebyggende medisin innen skolemedisin, vektlegger dette, men deres anbefalinger blir av ulike grunner ofte ikke tilstrekkelig prioritert i praksis: "Skolemedisinen konsentrerer seg hovedsakelig om \xc3\xa5 behandle sykdom som allerede er brutt ut, ved \xc3\xa5 manipulere symptomene - ikke \xc3\xa5rsakene - hovedsakelig p\xc3\xa5 to m\xc3\xa5ter: med legemidler og operasjoner. Disse metodene kan i og for seg v\xc3\xa6re bra nok, men angriper ikke \xc3\xa5rsakene som ligger til grunn"._NEWLINE_Innen biologisk medisin betraktes sykdomssymptomer i mange tilfeller som et uttrykk for organismens fors\xc3\xb8k p\xc3\xa5 \xc3\xa5 overvinne sykdom og opprettholde liv. Hvis disse reaksjonene ikke utgj\xc3\xb8r en alvorlig fare for individet, er det behandlerens oppgave \xc3\xa5 st\xc3\xb8tte dem. Dersom symptomene undertrykkes gjennom symptomatisk behandling, vil dette kunne v\xc3\xa6re uheldig p\xc3\xa5 lengre sikt. Likeledes anses det innen biologisk medisin som \'ubiologisk\' \xc3\xa5 anvende legemidler som er giftige, gir bivirkninger ved normal dosering eller som kun p\xc3\xa5virker visse sykdomssymptomer. I livstruende og akutte tilfeller kan det imidlertid v\xc3\xa6re p\xc3\xa5krevd \xc3\xa5 anvende slike legemidler. Det gjelder \xc3\xa5 finne en balanse mellom sk\xc3\xa5nende og styrkende behandling._NEWLINE_De preparatene og behandlingsmetodene som anvendes innen biologisk medisin, har gjerne milde og langsomtvirkende effekter. Preparatene som anvendes, er i hovedsak fremstilt av stoffer av biologisk opprinnelse._NEWLINE_Hjernen og psykologiske faktorer p\xc3\xa5virker og blir p\xc3\xa5virket av alle fysiologiske prosesser og derfor ogs\xc3\xa5 av sykdomsprosesser. Et eget fagfelt har vokst fram for \xc3\xa5 studere slike fenomener \xe2\x80\x93 psykonevroimmunologi. Ulike former for avspenningsbehandling og psykoterapi utgj\xc3\xb8r derfor ogs\xc3\xa5 en del av biologisk medisin.\n_START_SECTION_\nUtdanning\n_START_PARAGRAPH_\nI Norge har Tunsberg Medisinske Skole en 3-\xc3\xa5rig utdanning i Biopati.'